HÉVÍZ VÁROS ÖNKORMÁNYZATA
Képviselő-testületének
Pénzügyi és Turisztikai Bizottsága 
8380 Hévíz, Kossuth L. u. 1.
Tel.: 83/500-880,   Fax: 500-801;   E-mail: heviz_ph@t-online.hu

Szám: KGO/90-17/2012
Jegyzőkönyv

Készült: Hévíz Város Önkormányzatának Képviselő-testülete Pénzügyi és Turisztikai Bizottságának 2012. március 28-án 924 órai kezdettel megtartott rendkívüli nyílt üléséről.

Az ülés helye: 8380 Hévíz, Kossuth Lajos utca 1. a Polgármesteri Hivatal 1. emeleti tárgyalója

Jelen vannak: 

A bizottság tagjai:	Gelencsér János bizottsági elnök
	Gelencsér Béla bizottsági tag
	Fisli István bizottsági tag
	Naszádos Antal bizottsági tag
	Karabély-Soós Rita Katalin bizottsági tag
Karádi Szabolcs bizottsági tag
	Pusztai Erzsébet bizottsági tag

Tanácskozási joggal meghívottak:	Papp Gábor polgármester
	Kepli József alpolgármester
	Könnyid László alpolgármester
	Dr. Tüske Róbert jegyző 
	Bediné Makra Anikó Közgazdasági Osztály osztályvezetője
	dr. Márkus Mirtill szervezési és jogi osztály vezetője
	 	
Jegyzőkönyvvezető: 	Panka-Kovács Melinda pénzügyi-igazgatási ügyintéző

I.
Napirendek tárgyalása előtt

Gelencsér János köszöntötte a bizottság tagjait és a meghívottakat, majd megállapította, hogy a Pénzügyi és Turisztikai Bizottság határozatképes, a bizottság 7 tagjából 6 fő jelen van, Naszádos Antal bizottsági tag jelezte, hogy később érkezik az ülésre. A jegyzőkönyv hitelesítésére Karádi Szabolcs bizottsági tagot kérte fel. Ezután kezdeményezte a napirendi pontok elfogadását.

A Pénzügyi és Turisztikai Bizottság egyhangúlag – 6 igen szavazattal, ellenszavazat és tartózkodás nélkül - az ülés napirendjét az alábbiakban állapította meg:

Napirendi pontok:
1.	Civil szervezetek támogatása
Előadó: Bediné Makra Anikó Közgazdasági osztályvezető, Panka-Kovács Melinda pénzügyi-igazgatási ügyintéző

2.	Gróf I. Festetics György Művelődési Központ Városi Könyvtár és Muzeális Gyűjtemény alapító okiratának módosítása
Előadó: Bediné Makra Anikó közgazdasági osztályvezető

3.	Hévízi Turisztikai Nonprofit Kft. 2012. évi üzleti terve
Előadó: Bediné Makra Anikó közgazdasági osztályvezető

4.	Hévízi Turisztikai Desztinációs Menedzsment Egyesület 2011. évi támogatás I-IV. negyedévi elszámolásának elfogadása
Előadó: Bediné Makra Anikó közgazdasági osztályvezető

5.	Hévízi Sport Egyesület 2011. negyedik negyedévi támogatásának elszámolása
Előadó: Bediné Makra Anikó közgazdasági osztályvezető

II.
Napirendek tárgyalása

1.	Civil szervezetek támogatási kérelme
(KGO/218-1/2012. számú előterjesztés Hévíz Város Önkormányzata Képviselő-testületének 2012. március 28-ai üléséről felvett jegyzőkönyv melléklete)
Előadó:		Bediné Makra Anikó közgazdasági osztályvezető, Panka-Kovács Melinda
pénzügyi-igazgatási ügyintéző
Meghívottak:	-

Bediné Makra Anikó tájékoztatott arról, hogy az önkormányzat költségvetésében pénzeszköz átadásra 231.000 e Ft került tervezésre, de ebből 55.000 e Ft kifizetésére már kötelezettségvállalás történt. Pénzeszközt kell átadni többek között a Dorint Rogner Lótusz Therme Szálloda helyi adójából származó bevételből Keszthely és Alsópáhok Önkormányzatok részére, a Hévízi Rendőrörs részére térfigyelő rendszer működésére, Hévízi Kistérség Önkormányzatainak Többcélú Társulásának tagdíjra szükséges pénzeszközt biztosítani. Felhívta a figyelmet az ülés előtt kiosztott kiegészítésre, amely az államháztartáson belüli pénzeszköz átadás keretét érinti. A Hévízi Rendőrős feladatainak ellátásához az elmúlt évek során az önkormányzat részéről mindig történtek felajánlások, hogy a rendőrség túlórában járőrözni tudjon a város közigazgatási területén, a bűnözés csökkentése érdekében. A Hévízi Rendőrsnek ez évben is történik felajánlás az önkormányzat részéről összesen 4.200 e Ft összegben. Ebből 4.000 e Ft a túlóra költségekre és 200 e Ft a járőrözés benzinkiadások hozzájárulására. A Hévízi Rendőrős a gyorsabb ügyintézés érdekében a felajánlott keretből az első félévben 2.000 e Ft-ot kíván igénybe venni, ebből 1.800 e Ft a túlóra kiadásokra, és 200 e Ft a benzinköltségek hozzájárulására kerülne átadásra. Az átadott összegről történő elszámolást követően kerülne utalásra a fennmaradó 2.200 e Ft. 211.000 e Ft a civil szervezetek igénye, 176.000 e Ft a működésre felosztható keret. Célszerűnek tartaná az év közben beérkező esetleges támogatási igényekre tartalék képzését.

Papp Gábor közölte, hogy jelentősen nagyobb a szervezetek kérelme, mint az odaítélhető pénzösszeg.

Kepli József megkérdezte, hogy Hévízi Rendőrörs részére feladatuk ellátásához 2011. évben mennyi összeg került kifizetésre.

Bediné Makra Anikó ismertette, hogy a tavalyi évben a rendőrörs részére - térfigyelő rendszer üzemeltetéséhez, mozgóőri szolgálatra, közterület-felügyelőkkel közös járőrszolgálat teljesítésére - összesen 4.000 e Ft került kifizetésre.

Gelencsér János rámutatott arra, hogy csaknem 50 millió Ft-ot kellene az igényekből lefaragni. Rákérdezett a Hévízi Önkéntes Tűzoltó Egyesület kérelmének tartalmára.

Bediné Makra Anikó tájékoztatott arról, hogy az egyesület 2,5 millió Ft-ot működésre, 5 millió Ft-ot fejlesztésre kért.

Karádi Szabolcs észrevételezte, hogy a Hévízi Szobakiadók Szövetsége tavalyi évben 2 millió Ft-ot kapott, az idei évben 4 millió Ft-ot kért.

Papp Gábor nagyon soknak találta a tűzoltók részére esetlegesen megítélendő 7,5 millió Ft-ot.

Gelencsér Béla közbevetette, hogy a tűzoltó egyesület fecskendőt szeretne vásárolni.

Bediné Makra Anikó kiemelte, hogy fejlesztésekre 9 millió Ft a támogatási keret, ebből 3 millió Ft előző évről áthúzódó kötelezettség – Római Katolikus Egyházközösség részére padok, orgona felújítására -, református templomban tovább kellene folytatni az orgona felújítását, amelyre 4 millió Ft-os előirányzat meghatározása lenne szükséges, így további fejlesztési igények kielégítésére 2 millió Ft előirányzat marad. A Hévíz Sportkör támogatási igénye azért kevesebb az idei évben, mint a tavaly, mert 2011. évben az önkormányzat plusz 7,2 millió Ft összegű támogatást biztosított az előző évi fizetési kötelezettségeik teljesítésére. Most zajlik a Hévízi Sportkör IV. negyedévi támogatásának elszámolása, amelynek eredményeképpen – támogatási összeg fel nem használása miatt - a támogatott 1.278 e Ft-ot visszafizet az önkormányzat számára.

Fisli István jelentős összegűnek érezte a Hévízi Turisztikai Desztinációs Menedzsment tavalyi támogatásának, és az idei támogatási igénye közötti 30 milliós különbséget.

Pusztai Erzsébet tájékoztatott, hogy a különbség kifejezetten csak a marketing akciókkal kapcsolatos kiadások megnövekedéséből adódik. A TDM egyesület részére átadandó 100 millió Ft-ból, 19,5 millió Ft marad az egyesületnél, a fennmaradó 80,5 millió Ft a nonprofit kft. részére került pénzeszközként átadásra, amely összeg teljes egészében Hévíz város marketingjére fordítódik. Ha a bizottság, illetve a képviselőtestület kevesebb forrást kíván az egyesület részére átadni, akkor kevesebb marketingakció kerül elindításra.

Karádi Szabolcs megkérdezte, hogy az eszközbeszerzések pályázati forrásból történnek?

Pusztai Szabolcs közölte, hogy az eszközbeszerzések pályázati források igénybevételével történik, azonban azokhoz önrészt kell biztosítani. Az idén 30 %-os támogatási intenzitású pályázatnak köszönhetően lesz a városnak egy mobilszínpada, színpadfedése. Az önrészt az I. negyedévben kell biztosítani. Fizetőképesség megőrzése miatt kérte, hogy a javasolt ütemezésben kerüljenek a pénzeszközök átadásra.

Papp Gábor kezdeményezte, hogy az előterjesztés táblázata alapján kerüljenek a kérelmezők sorba vételre. A Hévízi Önkéntes Tűzoltó Egyesület kismotorfecskendő beszerzésére, illetve tűzoltó gépjárműfecskendő beszerzésére 2.500-2.500 e Ft-ot kért. Javasolta, hogy csak az egyik tételre történjen forrásbiztosítás.

Bediné Makra Anikó arra emlékeztetett, hogy fejlesztésre már csak 2.000 e Ft ítélhető oda.

Papp Gábor javasolta, hogy a tűzoltó egyesület fejlesztésre 2.000 e Ft-ot kapjon. A Keszthelyi Spartacus SK Sakk Szakosztály részére, illetve a Reumaklub részére nem javasol pénzeszközt átadni. A Reumaklub által benyújtott kérelemből idézett: „Támogatandó cél: zenés torna a téli fürdőben fürdéssel, melynek az évek során a reumaklub tagoknál nagy sikere volt, hiszen nagyban befolyásolta egészségük javulását.”  Fontosnak tartotta a reumaklub általi célt, azonban nem értette, hogy a kórház miért nem biztosítja ingyenesen fürdést a reumaklub számára. 

Bediné Makra Anikó a táblázatban soron következő egyházközösségek támogatásával kapcsolatban beszélt arról, hogy a két egyházközösség templomaiban orgonahangversenyek kerülnének megtartásra, amelynek megvalósításához, illetve 2012. évi működési költségeikhez kértek pénzeszközt.

Papp Gábor a Tapolcai Honvéd Kulturális Egyesület által kért 250 e Ft-ot megítélné, hiszen az egyesület tagjai mindig jelen vannak a hévízi rendezvényeken. Nyugat-Balatoni Hegyközség részére, akik a támogatási kérelem mellékleteit – hiánypótlási felhívás ellenére – nem csatolták be, nem javasol egyenlőre pénzeszköz átadást. A Hévíz és Térsége Kamrai Tagok Kulturális Alapítványa 800 e Ft-ot kért.

Panka-Kovács Melinda idézett a kamara támogatási kérelemből: „Cél: 10 éves helyi alapítvány közhasznú programjainak alapműködési támogatása (bér, telefon, utazás, fellépő ruha, irodaszer). 

Papp Gábor kifejtette, hogy kamarát támogatná, mert a kamara várhatóan egy erős szervezetté válik, de a kérelmet benyújtó egy kulturális alapítvány. 

Gelencsér János 300 e Ft összegben javasolta a Hévíz és Térsége Kamarai Tagok Kulturális Alapítványa részére támogatás megállapítását.

Papp Gábor a Hévízi Önkéntes Tűzoltó Egyesület által működési költségekre kért összeg tartalmára volt kíváncsi.

Bediné Makra Anikó részletezte, hogy az egyesület tűzoltó tábor szervezésére, versenyek költségeire, védőruházatra, tűzoltó szakfelszerelésre, szertárfelújítás utómunkáira kért forrást.

Fisli István rávilágított arra, ha a Sportkör és a Hévízi TDM támogatási kérelme nem kerül csökkentésre, akkor a többi szervezet támogatására nem marad forrás.

Papp Gábor kijelentette, hogy a sportkör költségvetése igen feszített, a kért összeg megadása szükséges.

Karádi Szabolcs félt a pályázati források esetleges elesésétől, ha a TDM által kért összeg csökkentésre kerül.

Pusztai Erzsébet elmondta, hogy pályázatok nem kerülnek veszélybe, csak a város marketingjére lenne kevesebb forrás.

Papp Gábor javasolta, hogy a Helikon Kórus Baráti Kör (Keszthely) ne kapjon támogatást. A Csokonai Vitéz Mihály Irodalmi Társaságnak a kérelmében megjelölt összeg felét, azaz 300 e Ft-ot, a Hévízi Tisztaforrás Dalkör Egyesület részére 400 e Ft odaítélését kezdeményezte. Észrevételezte, hogy a Musica Antiqua Együttes a tavalyi évben 1.900 e Ft-ot kapott, az idei évre 3.300 e Ft-ot kért. 

Panka-Kovács Melinda a benyújtott kérelem alapján ismertette az együttes költségvetését: bel- és külföldi utazásra 1.400 e Ft; 35. éves jubileumi koncertre és kiadványokra 700 e Ft; hangszerek, ruhák, honlap karbantartására 400 e Ft; képzésekre kottatár bővítésére, kurzusokon való részvételre, postai költségekre 150 e Ft; munkabér jellegű kiadásokra (könyvelő, művészeti vezető) 840 e Ft, korrepetálásra, honoráriumra, TB-járulékra 610 e Ft-ot terveznek, ez összesen 4.100 e Ft kiadást jelent. Koncertből befolyó bevételként 800 e Ft került tervezésre, az együttes a kiadások és bevételek különbözetét 3.300 e Ft biztosítását kérte az önkormányzattól.

Papp Gábor a Musica Antiqua Együttes támogatási összegét 2.600 e Ft-ban javasolta megállapítani. A Hévízi Szobakiadók Szövetségnél ugyanazon módszer alapján, ahogy a Musica Antiqua Együttes támogatási összegének meghatározásra történt - azaz a tavalyi évben adott és az idei évben kért összeg különbözetének felével került a tavalyi évben átadott összeget megnövelésre – 3.000 e Ft odaítélését kezdeményezte.

Bediné Makra Anikó megkérdezte, hogy a Hévízi Önkéntes Tűzoltó Egyesület működési kiadásainak támogatásánál mennyi összeg kerüljön megállapításra?

Papp Gábor javasolta, hogy a tűzoltó egyesület által működésre kért teljes összeg kerüljön megszavazásra. A sportkör támogatását nem javasolta csökkenteni.

Bediné Makra Anikó tájékoztatott arról, hogy a bizottság javaslatai alapján eddig 3.800 e Ft-tal lett kevesebb a működési támogatások összege.

Gelencsér János számára úgy tűnt, hogy most már csak a TDM támogatási összegét lehet csökkenteni.

Papp Gábor közölte, ha TDM részére 10-15 millióval kevesebb kerülne megítélésre, akkor sem lenne elég a támogatási keret.

Fisli István közbevetette, hogy akkor módosítani kell a költségvetést.

Bediné Makra Anikó kijelentette, hogy a 25 millió Ft összegű az általános tartalékból nem lehet átcsoportosítani, hiszen akkor semmilyen tartaléka nem lenne az önkormányzatnak.

Naszádos Antal bizottság tag megérkezett az ülésre.

Bediné Makra Anikó bízik abban, hogy az önkormányzat idén is kap idegenforgalom után plusz támogatást, amely tavaly 13 millió Ft volt, és amelyből 1 millió Ft az önkormányzatnál jelentkező reklámtevékenységre fordítódott, a többi átadásra került a TDM részére, amennyiben idén is jelentkezik ez a plusz forrás, akkor az átadásra kerül marketing feladatokra. 

Papp Gábor kezdeményezte a TDM által kért összegből 15 millió Ft elvételét, amelyet majd később esetleg lehet pótolni.

Pusztai Erzsébet úgy gondolta, hogy a Hévízi Turisztikai Nonprofit Kft. kompenzálni tud még azzal, hogy olyan akciókra, amelyek „nem férnek bele” a támogatásba a tagoktól nagyobb önköltséget kér.

Papp Gábor előrevetítette, hogy – ha nem is az idei évben - TAO-s pályázatoknak köszönhetően a sportkör költségvetésében lehet változás, hiszen pályázati forrásból lehet eszközbeszerzéseket végrehajtani, béreket fizetni, amely által csökkenhetne az önkormányzati támogatás nagysága.

Papp Gábor tájékoztatta Naszádos Antal bizottsági tagot az ülésen eddig elhangzottakról, hogy mely szervezetnek mennyi összeg átadása javasolt.

Pusztai Erzsébet kérte a TDM egyesület részére megállapítandó támogatás első két negyedévre vonatkozó pénzösszeg mielőbbi elutalását.

Bediné Makra Anikó előadta, hogy a megállapodás aláírása után rögtön teljesíthető az I. negyedévi utalás, és ha azzal elszámol, április közepe felé lehet a következő pénzeszköz átadást végrehajtani.

Papp Gábor visszatért a Hévíz és Térsége Kamrai Tagok Kulturális Alapítványa tevékenységére. Megkérdezte, hogy mivel foglalkozik az alapítvány.

Naszádos Antal ismertette, hogy az Underground táncegyüttes működtetésére hozták létre az alapítványt.

Papp Gábor rámutatott arra, hogy a kérelemből nem derül ez ki, hiszen támogatandó célként az alapítvány az alábbiakat jelölte meg: „a közhasznú, nonprofit szervezet működési támogatása, ismeretterjesztő, kulturális, hagyományőrző, érdekvédelmi programokhoz kapcsolódó alapműködés támogatása”.

Naszádos Antal szólt arról, hogy a kulturális alapítvány az önkormányzati támogatásból szokta megrendezni a Hévíz és Térsége Kamarai Tagok Tavaszi és Őszi Fesztiválját.

Papp Gábor közölte, hogy azok a fesztiválok már külön nem kerülnek megrendezésre, hanem „beolvasztásra” kerültek az önkormányzati rendezvények közé, amelyen részt vehet az alapítvány. Szó van arról, hogy Hévízen lenne a kamarának önálló irodája, amelynek támogatását fontosnak tartotta, de a Hévíz és Térsége Kamarai Tagok Kulturális Alapítványa nem kamara.

Naszádos Antal beszélt még arról, hogy pályázati lehetőségek kihasználása érdekében került a szervezet megalakításra.

Pusztai Erzsébet rákérdezett arra, hogy a Hévízi Szobakiadók Szövetsége mivel indokolja, hogy a tavalyi 2 millió Ft támogatással szemben idén 4 millió Ft-ot igényelt. 

Panka-Kovács Melinda felolvasta a szövetség 2012. évre vonatkozó költségvetését. Kiadásokra összesen 10.800 e Ft került tervezésre az alábbiak szerint: idegenforgalmi vásárokon való megjelenés 1.500 e Ft, Hévízt is bemutató szálláskatalógus kiadása 900 e Ft, TDM egyesületi tagság díja 1.100 e Ft, információs mappák cseréje 1.100 e Ft, tanulmányutak 500 e Ft, szakmai fórumok rendezése 500 e Ft, internetes hirdetések 600 e Ft, sajtómegjelenések 500 e Ft, új honlap készítése, honlap optimalizálás 2.000 e Ft, könyvelői díja 200 e Ft, Magánszállásadók Országos Szövetségének tagdíja 100 e Ft, működési költségek 1.200 e Ft, önálló turisztikai rendezvények 600 e Ft. A szövetség várható bevétele összesen 6.800 e Ft, melynek részletezése: tagdíjakból 2.000 e Ft, jutalékokból 2.600 e Ft, reklámfelületek értékesítéséből (honlapról) 1.200 e Ft, pályázati bevételekből 1.000 e Ft származik. A szervezet a kiadások és a bevételek különbözetét (4.000 e Ft) kérte az önkormányzattól.

Naszádos Antal kiemelte, hogy már maga a TDM egyesületi tagság díja jelentős tétel.

Kepli József közbevetette, hogy a TDM és a Szobakiadók Szövetsége egyeztethetne a vásárokon való megjelenés tárgyában, hátha csökkenthetők a költségek.

Papp Gábor elmondta, hogy a Hévízi Szobakiadók Szövetségét, a Musica Antiqua Együttest és egyéb szervezeteket év közben esetleg más forrásból lehet támogatni.

Bediné Makra Anikó számításai szerint még 4 millió Ft-tal több a kiosztott támogatás összege, mint a keret nagysága.

Kepli József meglátása szerint a kisebb támogatási kérelmű szervezetek részére adandó pénzösszegek nagyságát már tovább nem érdemes csökkenteni csak a két nagy szervezet támogatásából lehetne elvenni.

Fisli István megjegyezte, ha a Sportkör költségvetéséhez nem szabad „hozzá nyúlni”, akkor csak az a lehetőség marad, hogy kevesebb jut marketingre.

Pusztai Erzsébet további csökkentési lehetőség hiányában kimondta, hogy akkor a TDM Egyesület 80 millió Ft támogatást kap.

Papp Gábor biztosította az egyesületet, ha lesz lehetőség rá, akkor még megvalósul pénzeszköz átadás részükre.

Bediné Makra Anikó kérte, hogy a napirendi ponthoz az ülés előtt kiosztott - rendőrség részére szóló felajánlásról szóló - határozati javaslatról is szavazzon a bizottság.

Gelencsér János a napirendi ponthoz további hozzászólás nem lévén szavazásra bocsátotta ez előterjesztés határozati javaslatainak elfogadását azzal, hogy a bizottság határozati javaslat 1. számú mellékletében az alábbi szervezetek részére javasolja 2012. évben pénzeszköz átadás biztosítását.

Sorszám	Megnevezés	Támogatás
e Ft	
			
1.	ÁHT-n kívüli működési célú pénzeszköz átadás	 	
2.	Hévíz Sportkör	74 055	
3.	Hévízi Szobakiadók Szövetsége	3 000	
4.	Musica Antiqua Együttes (Hévíz)	2 600	
5.	Hévízi Tisztaforrás Dalkör Egyesület	400	
6.	Csokonai Vitéz Mihály Irodalmi Társaság	300	
7.	Helikon Kórus Baráti Kör (Keszthely)	0	
8.	Hévízi Önkéntes Tűzoltó Egyesület (Hévíz)	2 500	
9.	Hévíz és Térsége Kamarai Tagok Kult. Alapítványa	300	
10.	Nyugat-Balatoni Hegyközség	0	
11.	Hévíz Turisztikai Desztinációs Menedzsment Egyesület	80 000	
12.	Tapolcai Honvéd Kulturális Egyesület	250	
13.	Hévízi Evangélikus és Református Templomépítő és Fenntartó Alapítvány	1 000	
14.	Római Katolikus Egyházközség	1 500	
15.	Reumaklub Egyesület (Keszthely)	0	
16.	Keszthelyi Spartacus SK Sakk szakosztály	0	
17.	ÁHT-n kívüli működési célú pénzeszköz átadás összesen:	165 905	
 	 	 	
18.	ÁHT-n kívüli felhalmozási célú pénzeszköz átadás	 	
19.	Katolikus Egyházközösség támogatása (orgonák és padok felújítása)	3 000	
20.	Hévízi Evangélikus és Református Templomépítő és Fenntartó Alapítvány orgonák felújítása	4 000	
21.	Hévízi Önkéntes Tűzoltó Egyesület tűzoltó fecskendő beszerzésre	2 000	
22.	ÁHT-n kívüli felhalmozási célú pénzeszköz átadás összesen:	9 000	
 	 	 	
23.	ÁHT-n kívüli működési és felhalmozási célú pénzeszköz átadás és mindösszesen:	174 905	

Hévíz Város Önkormányzata Képviselő-testületének Pénzügyi és Turisztikai Bizottsága egyhangúlag – 6 igen szavazattal, 1 tartózkodással, ellenszavazat nélkül – az alábbi határozatot hozta:

51/2012. (III.28) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a Civil szervezetek 2012. évi támogatása tárgyú előterjesztés határozati javaslatait elfogadásra javasolja azzal, hogy a civil szervezetek részére a határozati javaslat 1. számú mellékletében az alábbiak szerint javasolja 2012. évben a pénzeszköz átadás megállapítását:
Sorszám	Megnevezés	Támogatás
e Ft	
			
1.	ÁHT-n kívüli működési célú pénzeszköz átadás	 	
2.	Hévíz Sportkör	74 055	
3.	Hévízi Szobakiadók Szövetsége	3 000	
4.	Musica Antiqua Együttes (Hévíz)	2 600	
5.	Hévízi Tisztaforrás Dalkör Egyesület	400	
6.	Csokonai Vitéz Mihály Irodalmi Társaság	300	
7.	Helikon Kórus Baráti Kör (Keszthely)	0	
8.	Hévízi Önkéntes Tűzoltó Egyesület (Hévíz)	2 500	
9.	Hévíz és Térsége Kamarai Tagok Kult. Alapítványa	300	
10.	Nyugat-Balatoni Hegyközség	0	
11.	Hévíz Turisztikai Desztinációs Menedzsment Egyesület	80 000	
12.	Tapolcai Honvéd Kulturális Egyesület	250	
13.	Hévízi Evangélikus és Református Templomépítő és Fenntartó Alapítvány	1 000	
14.	Római Katolikus Egyházközség	1 500	
15.	Reumaklub Egyesület (Keszthely)	0	
16.	Keszthelyi Spartacus SK Sakk szakosztály	0	
17.	ÁHT-n kívüli működési célú pénzeszköz átadás összesen:	165 905	
 	 	 	
18.	ÁHT-n kívüli felhalmozási célú pénzeszköz átadás	 	
19.	Katolikus Egyházközösség támogatása (orgonák és padok felújítása)	3 000	
20.	Hévízi Evangélikus és Református Templomépítő és Fenntartó Alapítvány orgonák felújítása	4 000	
21.	Hévízi Önkéntes Tűzoltó Egyesület tűzoltó fecskendő beszerzésre	2 000	
22.	ÁHT-n kívüli felhalmozási célú pénzeszköz átadás összesen:	9 000	
 	 	 	
23.	ÁHT-n kívüli működési és felhalmozási célú pénzeszköz átadás mindösszesen:	174 905	

Felelős:    Gelencsér János
Határidő:  2012. március 28.

2.	Gróf I. Festetics György Művelődési Központ Városi Könyvtár és Muzeális Gyűjtemény alapító okiratának módosítása
(KGO/179-2/2012. számú előterjesztés Hévíz Város Önkormányzata Képviselő-testületének 2012. március 28-ai üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető

dr. Tüske Róbert ismertette, hogy az intézményvezetővel történő egyeztetés során világossá vált, hogy az intézmény vállalkozási tevékenység folytatását szeretné, és ehhez kezdeményezné felhatalmazás megadását. A feltételek kidolgozása időt igényel, melyek megléte után újból visszakerülne a bizottság, képviselőtestület elé az alapító okirat módosítása. Jelen módosítás az előterjesztésben leírtak – jogszabályi megfelelés, Operabusz – miatt sürgősen szükséges.

Papp Gábor rákérdezett arra, hogy a jelen módosítással, akkor az Operabusz elindítása lehetséges.

dr. Tüske Róbert válaszában közölte, hogy igen.

Papp Gábor tájékoztatott az „Operabusz” elnevezésű programról. A szállodákkal való együttműködés révén kiváló ötlet született, az Operabusz program, amely által lehetőséget kap mindenki, hogy Hévízről „normális áron” Budapestre utazzon, ahol étkezés, operalátogatás és rövid városnézés kerül a résztvevők részére biztosításra. A szállodák tetszését az ötlet elnyerte, szervezés megindult. Az Operabusznak köszönhetően kiváló programelemmel bővülhet Hévíz kínálata.

Könnyid László alpolgármester megérkezett az ülésterembe.

Naszádos Antal kérdésként tette fel, hogy hány fővel érdemes a busznak elindulnia? 

Gelencsér János elmondta, hogy a szervező számításokat végzett ezzel kapcsolatban.

Kepli József természetesnek tartotta, hogy a buszt működtetni csak rentábilisan szabad.

dr. Márkus Mirtill beszámolt arról, hogy az intézmény olyan szerződést kíván kötni az operaházzal, amely által bizományba hozná el az intézmény a jegyeket, és előadás előtt 5 nappal számolna el velük. A megmaradt jegyeket az operaház visszaveszi. 

Karabály-Soós Rita kérdésként fogalmazta meg, hogy a turisták eltöltenek-e itt annyi időt, hogy dönteni tudjanak előre a programon való esetleges részvételről.

Kepli József nem hiszi, hogy szezonban a vendégek tájékoztatása mellett problémát okozhat a buszfeltöltés.

Papp Gábor is úgy gondolta, hogy programok összekapcsolásával, megfelelő „csomag kiajánlással” lesz elegendő résztvevő.

Könnyid László közölte, Hévízen 11,6 éjszakás az átlagtartózkodás, melybe belefér, hogy a vendég fel tudjon készülni az operalátogatásra. A várost elsősorban idősebbek keresik fel, akikhez közelebb áll ez a fajta program. Mindezekre tekintettel reálisnak tartja az operabusz működtethetőségét.

dr. Márkus Mirtill rámutatott arra, hogy az alapító okiratban szerepel: „az intézmény vállalkozási tevékenységet nem folytat”. Álláspontja szerint, hogy az intézmény el tudjon indulni vállalkozási tevékenység irányába, ki kellene venni az alapító okiratból ezt a mondatot.

dr. Tüske Róbert kijelentette, hogy azt a mondatot így nem lehet kivenni az alapító okiratból. Először végig kell gondolni a GAMESZ-nál is, hogy milyen személyi, technikai feltételeket igényel egy vállalkozói jellegű könyvelés. Ez nem elzárkózás a lehetőség megteremtése elől, de mindenképpen ki kell dolgozni a vállalkozás feltételeit, és azt az április végén tartandó képviselő-testületi ülésre beterjeszteni.

Papp Gábor megkérdezte, hogy így milyen módon fogja megkötni az operalátogatásra vonatkozó szerződést az intézmény.

Bediné Makra Anikó szólt arról, hogy az Operabusz program lebonyolításához nem szükséges vállalkozási tevékenység. Jegyek értékesítéséből jutaléka lesz az intézménynek, amely tízezres nagyságrendű, a feladat még kiegészítő tevékenységnek sem minősíthető, hanem a jegyeket szabad kapacitásában értékesíti a pénztáros. A vállalkozási tevékenység meg kell határozni a vállalkozás céljait, összegszerűségeket kell lefektetni.

Pusztai Erzsébet felvetette, hogy program három programpontot tartalmaz: transzfert, étkezést, operalátogatást, mely utazásszervezésnek minősül. Az utazásszervezéshez minősítővizsga és jogosultság szükséges. Felvetődött benne, hogy ezen feltételeknek megfelel-e az  intézmény, ha nem, akkor utazási irodán keresztül megoldhatónak látja a program lebonyolítását.

Gelencsér János kiegészítésként elmondta, hogy az utazásszervezéshez további előírás a több éves szakmai tapasztalat.

Pusztai Erzsébet felhívta a figyelmet arra, hogy a közvetítéshez is minősítő vizsga kell.

dr. Márkus Mirtill továbbra is azon az állásponton volt, hogy kivenné „az intézmény vállalkozási tevékenységet nem folytat” meghatározást, és utána építené rá a technikát és eljárásrendet. Lehetőséget teremtene meg, melyre lehetne építkezni. A GAMESZ készüljön fel, dolgozza ki az ezzel kapcsolatos tennivalókat.

Kepli József visszatérve az Operabusz programra, az eddig elhangzottak alapján, értelmezése szerint jogosultság nélkül nem folytathatna ezt a tevékenységet az intézmény, illetve csak egy utazási irodán keresztül.

Könnyid László elmondta, hogy  a tevékenység végzéséhez többek között szakengedély, kaució letétele szükséges. Továbbá jogszabályok az ügyvezető személyét nagyon szigorú feltételekhez kötik: 10 év gyakorlat, vagy a minősítő vizsgával való rendelkezés.

dr. Márkus Mirtill jelezte, hogy a konkrét esetet meg kell vizsgálni, de a felvetés is azt támasztja alá, hogy a mondat kivétele szükséges.

Gelencsér János meglátása szerint az utazásszervezéshez szükséges rengeteg kritérium miatt, az operabusz programból származó bevétel csekély összegére tekintettel, utazási irodával való együttműködéssel történő megvalósítás az ésszerű. 

Pusztai Erzsébet közbevetette, hogy az utazási irodának fióktelepet kell létesítenie az intézmény épületében, mivel az intézmény közvetíteni sem közvetíthet.

Bediné Makra Anikó megkérdezte, hogy mikor indulna az első operalátogatás szervezés.

dr. Márkus Mirtill tájékoztatott arról, hogy az intézményvezető már most aláírná a szerződést, de az első busz májusban indulna.

Bediné Makra Anikó véleménye szerint a vállalkozási tevékenység nincs kidolgozva az intézmény részéről, azt sem lehet tudni, hogy milyen konkrét tevékenységet akar végezni. 

Papp Gábor elmondta, hogy egy vállalkozónak is rengeteg tevékenységi köre lehet, de hogy azt használja-e vagy sem az mindegy. Ha benne marad a kérdéses mondat az alapító okiratban, akkor az lassítja a folyamatot. Tisztázni kell a GAMESZ meg tudja oldani a feladatot, vagy nem tudja megoldani. Fordított logikának érzi, ha előbb készül el a szerződéstervezet és utána kerül az alapító okirat módosításra. 

dr. Tüske Róbert jelezte, a tegnapi napig arról volt szó, hogy az operabusz programhoz nem szükséges vállalkozói tevékenység, meg lehet oldani a feladatot az alapító okirat beterjesztés szerinti módosításával.

Kepli József tudatta a jelenlévőkkel, hogy a Hévízi Turisztikai Nonprof kft. tevékenységi körében szerepel az utazásszervezés. Esetleg velük együttműködve lehetne lebonyolítani az operabusz programot.

Pusztai Erzsébet közölte, hogy egyenlőre a nonprofit kft. sem szervezhetné meg ezt a programot.

dr. Márkus Mirtill előadta, hogy a konkrét szerződés-tervezetet meg kell vizsgálni, de továbbra is hangoztatta, hogy kerüljön ki a vállalkozási tevékenységet tiltó megkötés az alapító okiratból.

Papp Gábor meglátása szerint vállalkozási tevékenységnek tűnő tevékenységet elkezdeni csak akkor tud az intézmény, ha egyéb más „millió dolog” elrendeződött.

dr. Márkus Mirtill véleménye, hogy bővíteni kellene az intézmény lehetőségeit. Tágabban, mint szűken kerüljön az intézmény mozgásterének meghatározása, hiszen úgyis meg kell vizsgálni a vállalkozás feltételeit.

Papp Gábor beszélt arról, hogy a kérdés tisztázásának másik folyamodványa lehet a regisztrációs jegy eladás problémájának megoldása.

dr. Tüske Róbert közölte, amennyiben a fenntartó engedélyezni kívánja a vállalkozói tevékenységet az intézmény részére, akkor az alapító okirat erre vonatkozó részét kell módosítani. Továbbra is szerencsésebbnek tartja, ha egy döntést úgy lehet meghozni, hogy előre lehet látni, a megvalósításhoz milyen eszközök szükségesek, milyen feladatokkal jár együtt. De dönteni így is lehet, hiszen vállalkozási tevékenységet ténylegesen csak valamennyi feltétel megléte esetén folytathat. Tegnapi információ szerint az operabusz programhoz nem szükséges vállalkozási tevékenység, emiatt az alapító okirat ezen a pontját nem kellett megváltoztatni. Pusztai Erzsébet által az utazásszervezéssel kapcsolatos felvetést megköszönte, és az elhangzottakat megfontolásra tartotta érdemesnek.

dr. Márkus Mirtill véleménye is az, hogy az operabusz program lebonyolítása nem vállalkozói tevékenység, azonban az állásfoglalást kértek az illetékes minisztériumtól, és ők reagálásukban vállalkozási tevékenységként értékelték.

Gelencsér János a napirendi ponthoz hozzászólás nem lévén az előterjesztés határozati javaslatát szavazásra bocsátotta azzal a módosítási javaslattal, hogy az alapító okirat 19. pontjában a fenntartó engedélyezze az intézmény részére vállalkozási tevékenység folytatását. 

Hévíz Város Önkormányzata Képviselő-testületének Pénzügyi és Turisztikai Bizottsága – 6 igen szavazattal, 1 tartózkodással, ellenszavazat nélkül – az alábbi határozatot hozta:

52/2012. (III.28) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a Gróf I. Festetics György Művelődési Központ, Városi Könyvtár és Muzeális Gyűjtemény alapító okiratának módosítását azzal a módosítással javasolja elfogadásra a képviselőtestület részére, hogy az alapító okirat 19. pontjában a fenntartó engedélyezze az intézmény részére vállalkozási tevékenység folytatását. 

Felelős:    Gelencsér János
Határidő:  2012. március 28.

3.	Hévízi Turisztikai Nonprofit Kft. 2012. évi üzleti terve
Előadó: Bediné Makra Anikó közgazdasági osztályvezető
(KGO/67-2/2012. számú előterjesztés Hévíz Város Önkormányzata Képviselő-testületének 2012. március 28-ai üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető

Papp Gábor rámutatott arra, hogy az 1. napirendi pontban tárgyalt támogatási összeg meghatározása miatt az üzleti terv módosul.

Pusztai Erzsébet javasolta, hogy kerüljön az üzleti terv elfogadásra azzal a kitétellel, hogy nem tudja megkapni a kért 80.500 e Ft-ot, csak 60.500 e Ft kerül a szervezet részére biztosításra.

Gelencsér János megjegyezte, hogy át kell dolgozni a marketing tervet. Majd a napirendi ponthoz további hozzászólás nem lévén Pusztai Erzsébet által elmondott kiegészítéssel szavazásra bocsátotta az üzleti terv elfogadását.

Hévíz Város Önkormányzata Képviselő-testületének Pénzügyi és Turisztikai Bizottsága egyhangúlag – 7 igen szavazattal, ellenszavazat és tartózkodás nélkül – az alábbi határozatot hozta:

53/2012. (III.28) PTB határozat

Hévíz Város Önkormányzata Képviselő-testületének Pénzügyi és Turisztikai Bizottsága a Hévízi Turisztikai Nonprofit Kft. 2012. évi üzleti tervét azzal a kitétellel javasolja elfogadásra a képviselő-testület részére, hogy a kft. részére a kért 80.500 e Ft, helyett 60.500 e Ft kerül biztosításra.

Felelős:    Gelencsér János
Határidő:  2012. március 28.

4.	Hévízi Turisztikai Desztinációs Menedzsment Egyesület 2011. évi támogatás I-IV. negyedévi elszámolásának elfogadása
(KGO/246/2012. számú előterjesztés Hévíz Város Önkormányzata Képviselő-testületének 2012. március 28-ai üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető

Bediné Makra Anikó közölte, hogy az egyesület elszámolt az önkormányzat által 2011. évben nyújtott támogatás felhasználásáról. Kérte a határozati javaslat elfogadását.

Gelencsér János a napirendi ponthoz további hozzászólás nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 7 igen szavazattal, ellenszavazat és tartózkodás nélkül – az alábbi határozatot hozta:

54/2012. (III.28) PTB határozat

Hévíz Város Önkormányzat Képviselő-testületének Pénzügyi és Turisztikai Bizottsága a Hévízi Turisztikai Desztinációs Menedzsment Egyesület 2011. évi támogatás I-IV. negyedévi elszámolásának elfogadása tárgyú előterjesztés határozati javaslatát elfogadásra javasolja a képviselőtestület részére.

Felelős:    Gelencsér János
Határidő:  2012. március 28.

5.	Hévízi Sport Egyesület 2011. negyedik negyedévi támogatásának elszámolása
(KGO/43-2/2012. számú előterjesztés Hévíz Város Önkormányzata Képviselő-testületének 2012. március 28-ai üléséről felvett jegyzőkönyv melléklete)
Előadó: Bediné Makra Anikó közgazdasági osztályvezető

Bediné Makra Anikó ismertette, hogy az egyesület 1.278 e Ft-ot nem használt fel az önkormányzati támogatásból, melynek visszafizetése után kerül a 2012. évi támogatási összeg I. üteme elutalására.

Gelencsér János a napirendi ponthoz további hozzászólás nem lévén szavazásra bocsátotta az előterjesztés határozati javaslatát.

Hévíz Város Önkormányzat Képviselő-testületének Pénzügyi és Turisztikai Bizottsága egyhangúlag – 7 igen szavazattal, ellenszavazat és tartózkodás nélkül – az alábbi határozatot hozta:

55/2012. (III.28) PTB határozat

Hévíz Város Önkormányzat Képviselő-testületének Pénzügyi és Turisztikai Bizottsága a Hévízi Sportkör Egyesület 2011. negyedik negyedévi támogatásának elszámolása tárgyú előterjesztés határozati javaslatát elfogadásra javasolja a képviselőtestület részére.

Felelős:    Gelencsér János
Határidő:  2012. március 28.

Gelencsér János további napirendi pont nem lévén, egyéb hozzászólás hiányában megköszönte a jelenlévők munkáját, és a rendes nyílt ülést 1028 órakor berekesztette. 

A jegyzőkönyv lezárva.
 
K. m. f.

	Gelencsér János
	bizottsági elnök

A jegyzőkönyv hitelesítője:

	Karádi Szabolcs
	bizottsági tag